text: Bir neçə media orqanına müsahibə verən livanlı uşaqlar israilliləri öldürməyə imkan verdiyi üçün oyuna olan sevgilərini ifadə etmişdilər, çünki onlar bunu real həyatda edə bilmirdilər. Nyu-York Universitetinin dosenti Aleksandr Qallouey oyunu "mövcud sosial siyasətin birbaşa tənqidinə səbəb olan məzlumların gündəlik mübarizələrini" əks etdirmək üçün "mövcud olan ilk həqiqi realist oyunlar arasında" hesab etmişdi. O, oyunun "America's Army" kimi videooyunların rolları dəyişdirilmiş forması olduğuna inanırdı. Onun fikrinə görə, burada ərəblər düşmən rolundan çox baş qəhrəman mövqeyinə qoyulmuşdu. Qalloueyə görə, oyunda ara-sıra intifadayameylli və antiisrail ikonoqrafiyası təsvir edilmişdi, lakin oyunda bunlardan başqa heç bir güclü povest mesajı yox idi. Bununla belə, eyni mövzulu "Under Ash" oyunundan fərqli olaraq, o, "Special Force"da heç bir təhsil tonu olmadığını və yalnız şiddətə müraciət etdiyini hiss etmişdir. "Frankfurter Allgemeine Zeitung" texniki baxış bucağından fikir bildirərək oyunun Qərb buraxılışları ilə rəqabət apara bilməyəcəyini, təxminən iki il geridə qaldığını və "Windows"un daha yeni versiyalarında uyğunluq problemlərinin olduğunu qeyd etmişdir.